Y.B. TUAN LAU WENG SAN: Hujah daripada Yang Berhormat Bandar Baru Klang. Saya rasa kalau kita hendak cakap itulah Yang Berhormat Sungai Burong. Jadi kalau kita hendak kenakan orang macam meludah ke langit kena diri sendiri juga tapi Yang Berhormat kalau hendak dibandingkan dengan keadaan luar negara memang negara kita ini terkawal tetapi apa yang perlu kita lakukan sebagai sebuah Kerajaan Malaysia, saya rasa kita perlu mendesak masyarakat antarabangsa, khususnya Pertubuhan Kesihatan Sedunia untuk menyiasat bagaimana ini boleh berlaku, COVID-19 ini boleh berlaku. Saya rasa perlu ada satu sikap yang tegas di peringkat Kerajaan Persekutuan untuk mendesak masyarakat antarabangsa untuk menyiasat. Kita tidak boleh leka Tuan Timbalan Speaker, COVID-19 telah menyebabkan kerugian yang begitu besar kepada semua negara termasuk Malaysia, termasuk Selangor dan termasuk rakyat kita dan saya rasa kita tidak boleh lari dari tanggungjawab kita kalau kita tidak berupaya berusaha mencari jawapan kepada soalan bagaimana ia bermula. Saya rasa kita kena tanya dan untuk itu saya menggesa Kerajaan Perikatan Nasional untuk mendesak, bertanya di pentas dan arena antarabangsa khususnya di peringkat WHO siapakah pesakit pertama, bagaimana ianya boleh berlaku di Negara China. Adakah ia berpunya daripada pasaran daging binatang liar ataupun daripada Makmal P4 di Wuhan. Saya rasa kita tidak tahu lagi kita masih sama-sama kita tidak ada vaksin pun bagaimana kita hendak merawat COVID-19 dan saya difahamkan berlaku mutation ataupun di mana ini akan menyukarkan langkah kita untuk melawan COVID-19 ini lagi susah. Jadi Yang Berhormat sekalian saya rasa kita perlu bertanya dan saya berharap rakan-rakan yang di sebelah sana boleh menyampaikan hasrat daripada kita kepada Kerajaan Perikatan khususnya kepada Kementerian Kesihatan. Minum air suam memang tidak akan menyelesaikan masalah tapi kita hendak cari ubat dan penyebabnya. Jadi saya mohon daripada Yang Berhormat di sebelah sana. Tuan Timbalan Speaker kalau kita lihat di dalam pakej rangsangan ekonomi ini bukan sesuatu yang aneh bagi kita di Selangor. Saya masih ingat lagi 12 tahun yang lepas masa kita menghadapi krisis kewangan sub prime crisis 2008, Yang Berhormat Bukit Lanjan pada masa itu adalah EXCO. Kita telah pun membentangkan satu pakej rangsangan ekonomi yang mengetuai 5 inisiatif. Saya mengambil peluang ini untuk kita imbas kembali masa itu 5 inisiatif itu adalah yang pertama membersihkan Sungai Klang, yang kedua memperkasakan pengangkutan awam, menstrukturkan semula perkhidmatan air yang mana sekarang ini kita telah pun berjaya menyelesaikannya kerana pada tahun 2018 kita menjadi Kerajaan Persekutuan
kita berjaya menyelesaikannya. Yang keempat pembaharuan bandar dan yang kelima mengatasi masalah rumah terbengkalai. Kita masih ingat lagi pakej rangsangan ekonomi dan mana-mana pakej rangsangan ekonomi yang kita hendak bentangkan ini mungkin dalam wajah yang pelbagai, berbeza-beza tetapi apa yang penting adalah perkataan rangsangan. Maksudnya apabila Kerajaan membuat sesuatu keputusan itu ia perlu kita boleh nampak kesan jangka pendek, ada rangsangan dan ada stimulus yang kita boleh nampak. Jadi itu adalah sangat penting dan saya menyokong usul yang dibentangkan oleh Kerajaan Selangor sekarang kerana ia menepati ciri-ciri satu pakej yang bergelar pakej rangsangan ekonomi kerana apabila kita membelanjakan wang, menyuntik wang kapital ke dalam pakej ini kita perlu boleh nampak kesan secara langsung dan kalau kita lihat cara pembentangannya juga sangat penting. Kalau di peringkat Kerajaan Negeri Selangor kita bentangkan kita tidak uturn. Kita bentangkan kita laksanakan malah apa yang kita lakukan kita tambah baik sebagai contoh pelepasan sewa ataupun cukai sewa penjaja pada permulaannya hanya bulan April sahaja kalau saya tidak silap. Kemudian ditambah kepada bulan Mei pun boleh tapi kalau kita lihat Tuan Timbalan Speaker dan Ahli Yang Berhormat yang lain pakej rangsangan ekonomi yang dibentangkan oleh Kerajaan Persekutuan uturn berapa kali. Pernah uturn. Saya bagi satu contoh, program subsidi ubah, dikatakan permulaannya perlu menunjukkan bukti bulan Januari mengalami kemerosotan 50% daripada segi pendapatan berbanding dengan bulan Disember 2019 ke ataupun bulan Januari 2019. Kemudian bulan Januari pandemik COVID-19 belum ada lagi. Siapa yang akan mengalami kemerosotan pendapatan sebanyak 50% pada masa itu. Jadi program subsidi diubah. Kalau diikutkan ramuan asli itu, tidak akan ada orang yang akan menikmatinya dan kemudian terpaksa u-turn pusing balik, runding-runding kemudian tambah baik lagi. Itu pada saya adalah sedikit terkilan kerana saya ingat ada orang-orang lama yang akan kembali di dalam Kerajaan Persekutuan sepatutnya pengalaman lebih celik, ini orang lama tapi rupa-rupanya uturn juga. Jadi Tuan Timbalan Speaker dan Yang Berhormat sekalian itulah saya rasa bila kita melihat dan membandingkan pakej rangsangan ekonomi itu bukan setakat berapa wang ringgit yang kita hendak laburkan kita hendak masukkan tapi kita juga perlu melihat dan meneliti cara penanganan dan juga mentadbir pakej rangsangan ekonomi itu. Satu contoh lagi, Kerajaan menawarkan pakej rangsangan ekonomi ini, kita menawarkan dan mewar-warkan dengan semua infomasi, borang, laman web siap sedia tapi bagi pakej rangsangan ekonomi yang ditawarkan oleh Kerajaan Persekutuan sebagai contoh wang ataupun subsidi yang akan dibekalkan kepada tadika RM5,000 sampai sekarang borang masih belum ada lagi. Umum sudah lebih daripada satu minggu sehingga sekarang kita tidak tahu lagi macam mana. Orang tanya kepada saya macam mana hendak mohon, di mana hendak mendapatkan borang, laman webnya mana. Kementerian Pendidikan masih belum bersiap sedia. Ya, wang cukup besar, RM5,000 untuk tadika yang berdaftar, RM3,000 untuk tadika tidak berdaftar tapi borang tidak tahu di mana mahu dapat. Jadi Yang Berhormat sekalian sedikit sebanyak perbandingan yang saya ingin
bentangkan di dalam Dewan yang mulia ini untuk dikongsikan iaitu apakah kelebihan kita di peringkat Kerajaan Negeri dan juga di peringkat Pakatan Harapan dan apakah kepincangan yang di sebelah sana. Tuan Speaker yang saya hormati, cabaran sebenarnya masih belum lagi reda. Cabaran besar masih menanti kita dalam Bahasa Inggeris we are not out of the wood yet. Kita akan menghadapi mengikut apa yang saya ada, penurunan kadar KDNK sebanyak 2.9%. Sebanyak sekurang-kurangnya 2 juta peluang pekerjaan akan kita hilang dan pendapatan purata setiap isi rumah keluarga akan merosot sekurang-kurangnya sebanyak 12%.
Kesemua angka ini adalah angka yang cukup menakutkan kita. Itulah sebabnya kita masih belum lagi selesa. Tidak boleh kata lagi kita selesa. PKP pun belum tamat lagi, sama ada akan dilanjutkan atau tidak kita tak tahu lagi. Ya Yang Berhormat Sungai Burong, kena ingat 31 Ogos tak semestinya Merdeka. Dunia luar sekarang ini masih lagi terjerumus dalam apa ini gelombang kedua. Sempadan kita masih lagi ditutup, kalau kita buka kepada pelancong dari Amerika Syarikat, China, Brazil, Itali macam mana keadaannya?. Adakah kita bersedia?. Jadi, Yang Berhormat sekalian, kita masih perlu berwaspada, belum selesa lagi. Tapi apa pun sekali kita perlu apa ini kita perlu berwaspada dan memastikan segala urusan kerajaan dilaksanakan berdasarkan Pakej Rangsangan Ekonomi sama ada di Pakatan Harapan ataupun Perikatan Nasional, Kerajaan Persekutuan ataupun Kerajaan Negeri kita harus memastikan ia nya dilaksanakan dan digunakan pada tempat yang betul.
Satu lagi perkara yang saya nak ingatkan kepada Yang Berhormat sekalian ialah, kita membentang usul ini, kita perlu sokong dan saya rasa itu adalah satu usaha yang murni, pada masa sekarang kita membahas usul Pakej Rangsangan Ekonomi Selangor ini. Pakej-Pakej yang dibentangkan oleh Kerajaan Persekutuan sebelum ini pun tidak ada peluang untuk dibentangkan dan di bincang dan dibahas di peringkat Parlimen. Tapi di Negeri Selangor kita dah buat, sudah buat macam ini. Itu sebabnya saya rasa saya memuji tindakan daripada Kerajaan Negeri kerana berani mendepani rakyat, berdepan dengan kita, berdepan dengan pembangkang yang akan bertanya soalan dan cara penanganan Pakej Rangsangan Ekonomi saya rasa cukup steady, berbeza dengan apa saya masih ingat lagi Tuan Speaker pada 16 Mac kita lihat apa yang berlaku, pada masa itu pandemik sudah pun berlaku ya. Cara Kerajaan Persekutuan mengumumkan pelaksanaan PKP melalui adalah melalui satu sidang media yang berlangsung pada 16 Mac sepatutnya pada pagi 16 Mac ada satu PC, tapi PC itu tak nak umum apa-apa pun dan ini menimbulkan huru-hara di kalangan rakyat kerana pada masa itu rakyat sudah bertanyakan tentang bertanya-tanya adakah lockdown akan dilakukan akan diumumkan oleh kerajaan atau tidak, begitu banyak khabar angin di sana sini. Tapi Kerajaan Persekutuan tidak dapat memberi satu hala tuju adakah lockdown diadakan atau tidak. Tunggu sampai 16 hari bulan baru bagi ingat akan diumumkan, tak diumumkan, apa yang
diumumkan tunggu lagilah PC satu kali lagi 9.00 malam pada hari yang sama. Itu cukup menakutkan seluruh rakyat Malaysia. Kerana anda adalah pun menyebabkan rakyat Malaysia berada di dalam mood huru-hara, gelisah, bimbang sepanjang satu hari dan barulah pukul 9.00 malam diumumkan akan diadakan Perintah Kawalan Pergerakan dan semua orang lari sana lari sini, pada hari keesokan 17 hari bulan Mac berpusu-pusu pergi, serbu menyerbu ke pasar raya. Membeli segala apa sahaja yang boleh, panic buying. Jadi Yang Berhormat sekalian, adakah itu cara yang paling bagus untuk menangani satu COVID ataupun satu pandemik. Pada saya itu adalah sesuatu yang kurang sesuai. Kemudian kita lihat dari segi bahan-bahan perubatan. Di negara lain seperti di Taiwan diumumkan bahawa kerajaan tidak membenarkan eksport sebarang bahan-bahan perubatan seperti face mask dan sebagainya. Tidak dibenarkan. Tetapi ini tidak dilakukan oleh Kerajaan Persekutuan saya rasa itu adalah satu kekurangan yang cukup besar. Menyebabkan pada bulan 2 dan bulan 3 sebenarnya ini pun tidak perlu tunggu sampai PKP bulan 3. Bulan 2 kalau kita lihat ia akan datang kepada kita mengapa Kerajaan Persekutuan tidak mengumumkan, melarang eksport bahan-bahan perubatan seperti sarung tangan, hand sanitizer dan juga face mask ke luar negara dan memastikan bekalan tempatan cukup. Itu sebabnya pada permulaan bulan 2 dan bulan 3 khususnya bulan 3 kemuncak kes positif COVID-19 ini pasaran tempatan tidak ada bekalan face mask dan hand sanitizer yang mencukupi, tetapi saya rasa kita perlu berterima kasih kepada ahli-ahli farmasi kerana pada masa itu secara sukarela ya Yang Berhormat Sungai Burong merekalah orang-orang Malaysia yang seperti ini mereka melalui Persatuan mereka. Mereka mendirikan website yang berdasarkan GIS dan memberi informasi seberapa tepat yang boleh kepada rakyat Malaysia di manakah ada farmasi yang ada menjual face mask yang ada menjual hand sanitizer. Itu bukan inisiatif Kerajaan Malaysia, itu inisiatif farmasi-farmasi yang menjadi ahli kepada Kesatuan Farmasi. Mereka melakukan ini dan mereka menggunakan teknologi yang ada. Itu yang kita perlu beri pujian.